送守哲歸廬山
作者：司馬光
朝代：宋

paragraphs: 哲公金陵來，神韻自孤秀。
京華三十春，高節愈幽茂。
烜赫公卿門，道俗日奔走。
自非趣尚合，一息不相就。
慷慨賢豪士，波溢千金富。
蔬飯苟有餘，秋毫未嘗受。
嚻呶不可變，堅白如瓊琇。
居然尚愁寂，終厭塵土臭。
忽思香爐雲，薈蔚冠孤岫。
振衣尋昔遊，煙霞宛如舊。
絡木藤蔓長，攫石松根瘦。
瀑泉響夜壑，乳管添春竇。
茅茨蔭方丈，宴坐度清晝。
几席雨奇花，階除馴猛獸。
方知物外樂，回視人寰陋。
慎勿露聲光，愚迷將輻湊。